OBH 4541/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin
Az eljárás megindulása

A panaszos felnőtt (1969-ben született) leánya ügyében fordult az állampolgári jogok országgyűlési biztosa általános helyetteséhez, mert a rokkantsági nyugdíj, majd rendszeres szociális járadék igényét BAZ Megyei Nyugdíjbiztosítási Igazgatóság elutasított. Leánya gyermekkora óta beteg, korábban emelt összegű családi pótlékban részesült. Jelenleg segédlelkészként tevékenykedik. 

Alkotmányos jogsérelem

Szociális biztonsághoz való jog [Alk. 70/E. § (1-2) bek.]

Alkalmazott jogszabályok

A társadalombiztosításról szóló 1975. évi II. tv. (T.)
A társadalombiztosítási nyugellátásról szóló 1997. évi LXXXI. tv. (Tny.)
A megváltozott munkaképességű dolgozók szociális ellátásáról szóló 8/1983. (VI.29.) EüM-PM rendelet.

Megállapított tényállás

A panaszos leánya 1995. december 7-én a BAZ Megyei Nyugdíjbiztosítási Igazgatósághoz benyújtott rokkantsági nyugdíjigénye mind első, mind másodfokon elutasításra került, mert mindkét orvosi bizottság az igénylő munkaképességének csökkenését 50 százalékosnak értékelte. Az igénylő a további jogorvoslati lehetőségével nem élt, azonban 1997. június 23-án rendszeres szociális járadék igényt nyújtott be a Nyugdíjbiztosítási Igazgatósághoz. 

Az Igazgatóság 17-09851/97/16. számú, 1997. június 23-án kelt határozatával az igényt elutasította, mivel az igénylő nem felelt meg a 8/1983. (VI.29.) EüM-PM együttes rendelet előírásának, nem munkaviszony jellegű jogviszonyban állt, hanem egyházi személy.

Az igénylő 1998. január 27-én ismételten rokkantsági nyugdíj igényt nyújtott be a Nyugdíjbiztosítási Igazgatósághoz, mely a 17-01118/98/28. számú, 1998. március 11-én kelt első fokú határozatával jogosultság hiányában elutasított, mivel munkaképesség-csökkenésének mértéke 50 százalékos. A határozat tartalmazza a részletes indoklást és a jogorvoslati lehetőségre való felhívást.

A fenti tényállás alapján az állampolgári jogok országgyűlési biztosa általános helyettese megállapította, hogy a BAZ Megyei Nyugdíjbiztosító Igazgatóság az igénylő rokkantsági nyugdíjigényét első és másod fokon, majd a rendszeres szociális járadék igényét, illetve az 1998. január 27-én ismét benyújtott rokkantsági nyugdíj igényét a hatályos jogszabályoknak megfelelően - jogosultság hiányában - jogszerűen utasította el. Az elutasító határozat ellen az igazgatóság vezetőjéhez fellebbezéssel, az esetleges másodfokú határozat ellen keresettel a bírósághoz lehet fordulni. A bíróság igazságügyi orvos szakértő véleménye alapján dönt mind első, mind másodfokon.

Az állampolgári jogok országgyűlési biztosa általános helyettese a panaszolt ügyben alkotmányos jogsérelmet nem állapított meg, a vizsgálatot lezártnak tekinti.

Budapest, 1998. április "       "

Dr. Polt Péter